LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL ŽEMĖS ŪKIO MINISTRO 2007 M. BALANDŽIO 27 D. ĮSAKYMO NR. 3D-214 „DĖL KOMISIJOS ŽEMDIRBIŲ MINIMALAUS PROFESINIO PASIRENGIMO PROBLEMINIAMS KLAUSIMAMS SPRĘSTI SUDARYMO“ PAKEITIMO

2013 m. kovo 28 d. Nr. 3D-230

Vilnius

P a k e i č i u Lietuvos Respublikos žemės ūkio ministro 2007 m. balandžio 27 d. įsakymą Nr. 3D-214 „Dėl komisijos žemdirbių minimalaus profesinio pasirengimo probleminiams klausimams spręsti sudarymo“ (Lietuvos Respublikos žemės ūkio ministro 2008 m. balandžio 7 d. įsakymo Nr. 3D-192, 2008 m. gruodžio 9 d. įsakymo Nr. 3D-677 ir 2010 m. balandžio 27 d. įsakymo Nr. 3D-388 redakcijos) ir išdėstau jį nauja redakcija:

„LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMDIRBIŲ MINIMALAUS PROFESINIO PASIRENGIMO PROBLEMINIAMS KLAUSIMAMS SPRĘSTI KOMISIJOS SUDARYMO IR JOS DARBO REGLAMENTO PATVIRTINIMO

Siekdamas užtikrinti visapusišką ūkininko arba jo partnerio (partnerių) profesinio pasirengimo ūkininkauti reikalavimų, patvirtintų Lietuvos Respublikos žemės ūkio ministro 2003 m. kovo 31 d. įsakymu Nr. 3D-131 (Žin., 2003, Nr. 33-1388; 2007, Nr. 76-3022), įgyvendinimą bei efektyvų klausimų ir skundų dėl asmenų, siekiančių užsiimti žemės ūkio veikla ir registruoti ūkį Ūkininkų ūkių registre, minimalaus profesinio pasirengimo ūkininkauti įvertinimo išnagrinėjimą:

1. S u d a r a u Žemdirbių minimalaus profesinio pasirengimo probleminiams klausimams spręsti komisiją (toliau – komisija):

Vygantas Katkevičius – Žemės ūkio ministerijos Ekonomikos ir programų vertinimo departamento direktorius, komisijos pirmininkas;

Zita Duchovskienė – Žemės ūkio ministerijos Ekonomikos ir programų vertinimo departamento Strateginio planavimo ir mokslo skyriaus vedėja, komisijos pirmininko pavaduotoja;

Veronika Bobinienė – Programos „Leader“ ir žemdirbių mokymo metodikos centro specialistė;

Jolanta Karvelytė – Žemės ūkio ministerijos Teisės departamento Asmenų veiklos reglamentavimo ir viešųjų pirkimų skyriaus vyriausioji specialistė;

Jovita Klipčiuvienė – Žemės ūkio ministerijos Kaimo plėtros departamento Tautinio paveldo ir mokymo skyriaus vyriausioji specialistė;

Edvardas Makšeckas – Programos „Leader“ ir žemdirbių mokymo metodikos centro Mokymo skyriaus vedėjas;

Elena Vanda Narušytė – Žemės ūkio ministerijos Ekonomikos ir programų vertinimo departamento Strateginio planavimo ir mokslo skyriaus vyriausioji specialistė.

2. T v i r t i n u Žemdirbių minimalaus profesinio pasirengimo probleminiams klausimams spręsti komisijos darbo reglamentą (pridedama).

3. P a v e d u žemės ūkio viceministrui Mindaugui Kuklieriui kontroliuoti šio įsakymo vykdymą.“

Žemės ūkio ministras	Vigilijus Jukna

_________________

PATVIRTINTA

Lietuvos Respublikos žemės ūkio ministro 2013 m. kovo 28 d. įsakymu Nr. 3D-230

ŽEMDIRBIŲ MINIMALAUS PROFESINIO PASIRENGIMO PROBLEMINIAMS KLAUSIMAMS SPRĘSTI KOMISIJOS DARBO REGLAMENTAS

I. BENDROSIOS NUOSTATOS

1. Šis reglamentas nustato Žemdirbių minimalaus profesinio pasirengimo probleminiams klausimams spręsti komisijos (toliau – komisija) uždavinius, funkcijas, teises ir darbo organizavimą.

2. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, Ūkininko arba jo partnerio (partnerių) profesinio pasirengimo ūkininkauti reikalavimų aprašu, patvirtintu Lietuvos Respublikos žemės ūkio ministro 2003 m. kovo 31 d. įsakymu Nr. 3D-131 (Žin., 2003, Nr. 33-1388; 2007, Nr. 76-3022), kitais Lietuvos Respublikos žemės ūkio ministro įsakymais bei kitais teisės aktais.

3. Komisija savo sprendimus priima laikydamasi lygiateisiškumo, nediskriminavimo, proporcingumo, skaidrumo principų.

II. KOMISIJOS UŽDAVINIAI, FUNKCIJOS IR TEISĖS

4. Komisijos uždavinys – nagrinėti paklausimus ir skundus asmenų, siekiančių užsiimti žemės ūkio veikla ir registruoti ūkį Ūkininkų ūkių registre, ir įvertinti jų pateiktų išsilavinimo, asmenybę ir (ar) kitokių faktinę padėtį liudijančių dokumentų atitikimą minimalaus profesinio pasirengimo ūkininkauti reikalavimus.

5. Komisijos funkcijos ir teisės:

5.1. komisija per 15 darbo dienų išnagrinėja ir įvertina gautus paklausimus ir skundus dėl pateiktų išsilavinimo, asmenybę ir (ar) kitokių faktinę padėtį liudijančių dokumentų atitikimo minimalaus profesinio pasirengimo ūkininkauti reikalavimus;

5.2. atsiradus neaiškumų, komisija turi teisę prašyti papildomų dokumentų;

5.3. prireikus, komisija gali pasitelkti darbui reikalingus specialistus pateiktiems prašymams vertinti.

III. KOMISIJOS DARBO ORGANIZAVIMAS

6. Komisijos veiklos forma – posėdžiai. Į komisijos posėdžius kviečia komisijos pirmininkas arba jo pavedimu kitas komisijos narys.

7. Komisijos posėdis yra teisėtas, jeigu jame dalyvauja ne mažiau kaip du trečdaliai komisijos narių. Sprendimai priimami posėdyje dalyvaujančių komisijos narių balsų dauguma. Kai balsai pasiskirsto po lygiai, lemia komisijos pirmininko, o jo nesant – komisijos pirmininko pavaduotojo balsas.

8. Komisijos sekretoriaus pareigas atlieka komisijos pirmininko paskirtas komisijos narys. Komisijos posėdžio protokolas įforminamas pagal Dokumentų rengimo taisykles, patvirtintas Lietuvos archyvų departamento prie Lietuvos Respublikos Vyriausybės generalinio direktoriaus 2001 m. kovo 30 d. įsakymu Nr. 19 (Žin., 2001, Nr. 30-1009; 2006, Nr. 60-2169).

9. Komisijos nariai skiriami ministro įsakymu.

10. Komisijos pirmininkas atsako už komisijos darbo organizavimą, atstovauja jai ar įgalioja tai daryti kitus komisijos narius, atsako už komisijos funkcijų vykdymą.

_________________